Mette Kierkgaard
Mette Kierkgaard er en dansk sociolog og politiker fra partiet Moderaterne; medlem af Folketinget og ældreminister i Mette Frederiksens SVM-regering siden 2022.
Mette Kierkgaard er uddannet ph.d. i politisk sociologi. Hun var ansat som adjunkt i sociologi på Aalborg Universitet fra 2003 til 2005. Herfra kom hun til Socialforskningsinstituttet (nu SFI – Det Nationale Forskningscenter for Velfærd) som seniorkonsulent og souschef. Siden 2007 har hun bl.a. haft flere stillinger i Socialstyrelsen og været myndighedschef i Esbjerg Kommune, før hun endelig blev familiechef i Viborg Kommune i 2020, en stilling hun beholdt indtil sit valg til Folketinget.
Hun fik her særlig erfaring med organisering af ældreområdet, eftersom Viborg Kommune med velfærdsaftalen fra december 2020 blev en af de syv kommuner, som forsøgsvis blev såkaldte frikommuner, dvs. at de blev frisat fra hovedparten af den statslige regulering på enten daginstitutions-, folkeskole- eller ældreområdet som et led i en indsats for at forbedre kvalitet og effektivitet i den offentlige sektor. For Viborg Kommunes vedkommende var der netop tale om ældreområdet.
Mette Kierkgaard var indtil 2017 medlem af Radikale Venstre. Efter eget udsagn meldte hun sig ud, fordi hun mente, at partiets tilgang til politik var for akademisk, og hun stemte i stedet på Alternativet ved folketingsvalget i 2019. Hun meldte sig ind i Moderaterne i maj 2022 før partiets officielle stiftelse den 5. juni samme år.
Ved folketingsvalget 2022 fik hun knap 3.000 personlige stemmer og opnåede valg i Sydjyllands Storkreds. Hun blev kort efter udnævnt til næstformand i sit partis folketingsgruppe.
Ved dannelsen af trepartiregeringen mellem Socialdemokratiet, Venstre og Moderaterne i december 2022 blev Mette Kierkgaard udnævnt til ældreminister.